钦定古今图书集成/明伦汇编/官常典/第103卷 > 《宗室传论》晋·书
## 钦定古今图书集成/明伦汇编/官常典/第103卷 > 《宗室传论》晋·书

泰始之初，天下少事，革魏馀弊，遵周旧典，并建宗室，
以为藩翰。诸父同虞、虢之尊，兄弟受鲁、卫之祉，以为
历纪长久，本支百世。安平风度宏邈，器宇高雅，内弘
道义，外阐忠贞。洎高贵薨殂，则枕尸流恸，陈留就国，
则拜辞陨涕。《语》曰：“疾风彰劲草”，献王其有焉。故能位
班上列，享年眉寿，清徽至范，为晋宗英。子孙遵业，世
“笃其庆。”高密风鉴清远，简素寡欲，孝以承亲，忠以奉
上，方诸枝庶，实谓国桢。新蔡、南阳，俱莅方岳，值王室
多难，中原芜梗，表义甄节，效绩艰危。于时丑类实繁，
凶威日逞，势悬众寡，相继沦亡，悲夫！谯闵沈雄壮勇，
作镇南服，属奸回肆乱，称兵内侮，怀忠愤发，建义湘
川，荆、沔响应，群才致力，虽元勋不立，而诚节克彰，垂
裕后昆，奕世贞烈，岂不休哉！勋托末属，禀性凶暴，仍
荷朝寄，推毂梁、岷，遂弃亲背主，负恩方命，凭庸蜀之
饶，苞藏不逞，恃江山之固，奸谋日深。是以缙绅切齿，
摅积愤之志；义士思奋，厉忘身之节。天道祸淫，应时
荡定。昔汲黯犹在，淮南寝谋；周抚若存，凶渠未发。以
邪忌正，异代同规。《诗》云“自诒伊戚。”其勋之谓矣。习阳
凭庆，枝叶守约，怀逸栖情尘外，希踪物表。顾匹夫之
独善，贵达节之弘规，言出身播，犹为幸也。